CELEX: 52018PC0653
Language: sk
Date: 2018-09-20
Title: Návrh VYKONÁVACIE ROZHODNUTIE RADY, ktorým sa mení vykonávacie rozhodnutie 2013/54/EÚ, ktorým sa Slovinskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli20. 9. 2018
            COM(2018) 653 final
            2018/0335(NLE)
            Návrh
            VYKONÁVACIE ROZHODNUTIE RADY,
            ktorým sa mení vykonávacie rozhodnutie 2013/54/EÚ, ktorým sa Slovinskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               
                  Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby uplatňoval osobitné opatrenia odchyľujúce sa od ustanovení uvedenej smernice na zjednodušenie postupu pri výbere DPH alebo zabránenie určitým druhom daňových únikov alebo vyhýbaniu sa daňovým povinnostiam.
               
               
                  Slovinsko požiadalo listom, ktorý Komisia zaevidovala 22. mája 2018, o povolenie naďalej oslobodzovať od DPH zdaniteľné osoby, ktorých ročný obrat nepresahuje sumu 50 000 EUR. O žiadosti predloženej Slovinskom Komisia v súlade s článkom 395 ods. 2 smernice o DPH informovala ostatné členské štáty listom z 25. júna 2018. Listom z 26. júna 2018 Komisia oznámila Slovinsku, že má všetky informácie potrebné na posúdenie žiadosti.
               
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  V hlave XII kapitole 1 smernice o DPH sa členským štátom umožňuje, aby uplatňovali osobitné úpravy pre malé podniky vrátane možnosti oslobodiť od dane zdaniteľné osoby, ktorých ročný obrat nepresahuje určitú sumu. Toto oslobodenie od dane znamená, že zdaniteľná osoba nemusí účtovať DPH na svoje dodávky, a teda si nemôže odpočítať DPH na svojich vstupoch.
               
               
                  Podľa článku 287 bodu 15 smernice o DPH Slovinsko môže oslobodiť od DPH zdaniteľné osoby, ktorých ročný obrat nie je vyšší ako ekvivalent sumy 25 000 EUR v národnej mene.
               
               
                  Vykonávacím rozhodnutím Rady 2013/54/EÚ
                     1
                   Rada povolila Slovinsku, aby uplatňovalo oslobodenie od DPH na zdaniteľné osoby, ktorých ročný obrat nepresahuje sumu 50 000 EUR. Platnosť tohto rozhodnutia bola predĺžená vykonávacím rozhodnutím Rady (EÚ) 2015/2089
                     2
                   do 31. decembra 2018. Toto opatrenie je pre zdaniteľné osoby voliteľné, a môžu si vždy zvoliť všeobecnú úpravu DPH.
               
               
                  Slovinsko požiadalo o predĺženie platnosti uvedeného opatrenia. Z informácií poskytnutých Slovinskom vyplýva, že na konci roka 2017 malo približne 48 % osôb zaregistrovaných na účely DPH zdaniteľný obrat nižší ako 50 000 EUR a príjmy z DPH, ktoré z toho plynuli, predstavovali len 1 % celkových príjmov z DPH, pričom 0,3 % z nich predstavovali zdaniteľné osoby so zdaniteľným obratom nižším ako 25 000 EUR. Počet zdaniteľných osôb zaregistrovaných na účely DPH s prahovou hodnotou medzi 25 000 EUR a 50 000 EUR sa okrem toho počnúc rokom 2013 v ďalších rokoch znižoval. To znamená, že toto zjednodušujúce opatrenie využíva čoraz väčší počet malých podnikov.
               
               
                  Z informácií poskytnutých Slovinskom vyplýva, že vplyv opatrenia na príjem plynúci z DPH vybranej v štádiu konečnej spotreby je zanedbateľný.
               
            
            
               Navrhuje sa preto predĺžiť platnosť výnimky o ďalšie časovo obmedzené obdobie do 31. decembra 2021. Komisia nedávno predložila návrh
                  3
               , ktorým sa menia články 281 až 294 smernice 2006/112/ES upravujúce osobitnú úpravu pre malé podniky. Je teda možné, že smernica, ktorou sa uvedené články menia, nadobudne účinnosť a stanoví dátum, od ktorého budú musieť členské štáty uplatňovať vnútroštátne ustanovenia na jej vykonávanie. Ak sa tento dátum stanoví na deň pred uplynutím platnosti tejto výnimky, ktorým je 31. december 2021, toto rozhodnutie by sa malo prestať uplatňovať.
            
            
               •Súlad s existujúcimi ustanoveniami v tejto oblasti politiky
            
            
               Podobné výnimky sa udelili aj iným členským štátom. Luxembursku
                  4
                bol udelený strop 30 000 EUR, Poľsku
                  5
                a Estónsku
                  6
                bol udelený strop 40 000 EUR, Taliansku
                  7
                strop 65 000 EUR, Chorvátsku
                  8
                strop 45 000 EUR, Lotyšsku
                  9
                strop 40 000 EUR a Rumunsku
                  10
                strop 88 500 EUR.
            
            
               Výnimky zo smernice o DPH by mali byť vždy časovo obmedzené, aby sa dali posúdiť ich účinky. Okrem toho ustanovenia článkov 281 až 294 smernice o DPH, ktoré sa týkajú osobitnej úpravy pre malé podniky, sa v súčasnosti preskúmavajú. Ako bolo oznámené v akčnom pláne v oblasti DPH
                  11
                a pracovnom programe Komisie na rok 2017
                  12
               , Komisia nedávno predložila návrhy týkajúce sa úpravy pre MSP
                  13
               .
            
            
               Navrhuje sa preto, aby sa odchyľujúce sa opatrenie udelilo do 31. decembra 2021 alebo do dňa, od ktorého majú členské štáty uplatňovať vnútroštátne ustanovenia, ktoré musia prijať v prípade, že sa prijme smernica, ktorou sa menia články 281 až 294 smernice 2006/112/ES.
            
            
               •Súlad s ostatnými politikami Únie
            
            
               Toto opatrenie je v súlade s cieľmi Únie pre malé podniky stanovenými v oznámení Komisie „Najskôr myslieť v malom“ – iniciatíva „Small Business Act“ pre Európu
                  14
               , v ktorom sa členské štáty vyzývajú, aby v návrhoch právnych predpisov zohľadňovali osobitné charakteristické črty MSP, a zjednodušili tak existujúce regulačné prostredie.
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
         
         
            
               Článok 395 smernice o DPH.
            
            
               •Subsidiarita (v prípade inej ako výlučnej právomoci)
            
            
               
                  Vzhľadom na ustanovenie smernice o DPH, z ktorého návrh vychádza, sa zásada subsidiarity neuplatňuje.
               
            
            
               •Proporcionalita
            
            
               
                  Toto rozhodnutie sa týka povolenia udeleného členskému štátu na základe jeho vlastnej žiadosti a nezakladá sa ním žiadna povinnosť.
               
            
            
               Vzhľadom na obmedzený rozsah pôsobnosti výnimky je osobitné opatrenie úmerné sledovanému cieľu, a to dosiahnuť zjednodušenie pre ďalšie malé zdaniteľné osoby a pre daňovú správu.
            
            
               •Výber nástroja
            
            
               Navrhovaný nástroj: vykonávacie rozhodnutie Rady.
            
            
               Podľa článku 395 smernice Rady 2006/112/ES je výnimka zo spoločných pravidiel o DPH možná iba na základe povolenia Rady konajúcej jednomyseľne na návrh Komisie. Vykonávacie rozhodnutie Rady je najvhodnejším nástrojom, keďže môže byť určené jednému členskému štátu.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               Tento návrh vychádza zo žiadosti predloženej Slovinskom a týka sa iba tohto členského štátu.
            
            
               •Získavanie a využívanie expertízy
            
            
               Externá expertíza nebola potrebná.
            
            
               •Posúdenie vplyvu
            
            
               
                  Cieľom návrhu vykonávacieho rozhodnutia Rady je pokračovať ďalšie tri roky v uplatňovaní zjednodušujúceho opatrenia, ktorým sa odstraňujú mnohé povinnosti spojené s DPH pre podniky s ročným obratom, ktorý nepresahuje 50 000 EUR, a rozhodnutie má preto potenciálne priaznivý vplyv na zníženie administratívnej záťaže pre podniky a daňovú správu bez výraznejšieho vplyvu na celkový príjem z DPH. Vzhľadom na úzky rozsah pôsobnosti danej výnimky a na jej dočasné uplatňovanie bude vplyv opatrenia v každom prípade obmedzený.
               
            
            
               4.VPLYV NA ROZPOČET
            
            
               
                  Návrh nemá vplyv na rozpočet EÚ, pretože Slovinsko vypočíta kompenzáciu v súlade s článkom 6 nariadenia Rady (EHS, EURATOM) č. 1553/89.
               
            
            
               5.ĎALŠIE PRVKY
            
            
               
                  Návrh obsahuje doložku o ukončení platnosti – automaticky určenú lehotu.
               
            
         
         
            
               2018/0335 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa mení vykonávacie rozhodnutie 2013/54/EÚ, ktorým sa Slovinskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  15
               , a najmä na jej článok 395 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)V článku 287 bode 15 smernice 2006/112/ES sa Slovinsku povoľuje oslobodiť od dane z pridanej hodnoty (DPH) zdaniteľné osoby, ktorých ročný obrat nie je vyšší ako 25 000 EUR.
            
            
               (2)Vykonávacím rozhodnutím Rady 2013/54/EÚ
                  16
                bolo Slovinsku povolené do 31. decembra 2015 odchylne od článku 287 bodu 15 smernice 2006/112/ES oslobodiť od DPH zdaniteľné osoby, ktorých ročný obrat nepresahuje sumu 50 000 EUR. Vykonávacím rozhodnutím Rady (EÚ) 2015/2089
                  17
                sa uplatňovanie rozhodnutia 2013/54/EÚ predĺžilo do 31. decembra 2018.
            
            
               (3)Slovinsko požiadalo listom, ktorý Komisia zaevidovala 22. mája 2018, o povolenie naďalej oslobodzovať od DPH zdaniteľné osoby, ktorých ročný obrat nepresahuje sumu 50 000 EUR.
            
            
               (4)Listom z 25. júna 2018 Komisia v súlade s článkom 395 ods. 2 druhým pododsekom smernice 2006/112/ES postúpila žiadosť Slovinska ostatným členským štátom. Listom z 26. júna 2018 Komisia oznámila Slovinsku, že má všetky informácie potrebné na posúdenie žiadosti.
            
            
               (5)Z informácií poskytnutých Slovinskom vyplýva, že na konci roka 2017 malo približne 48 % osôb zaregistrovaných na účely DPH zdaniteľný obrat nižší ako 50 000 EUR a príjmy z DPH, ktoré z toho plynuli, predstavovali len 1 % celkových príjmov z DPH, pričom 0,3 % z nich tvorili zdaniteľné osoby so zdaniteľným obratom nižším ako 25 000 EUR.
            
            
               (6)Vzhľadom na to, že táto vyššia prahová hodnota viedla k obmedzeniu povinností malých podnikov v súvislosti s DPH, pričom takéto podniky si naďalej môžu zvoliť všeobecnú úpravu uplatňovania DPH v súlade s článkom 290 smernice 2006/112/ES, Slovinsku by sa malo povoliť uplatňovanie predmetného opatrenia počas ďalšieho obmedzeného obdobia do 31. decembra 2021.
            
            
               (7)Keďže články 281 až 294 smernice 2006/112/ES upravujúce osobitnú úpravu pre malé podniky sa preskúmavajú, je možné, že smernica, ktorou sa uvedené články menia, nadobudne účinnosť a stanoví sa v nej dátum, od ktorého budú členské štáty musieť uplatňovať vnútroštátne ustanovenia, pred uplynutím platnosti výnimky, teda pred 31. decembrom 2021. Ak sa tak stane, toto rozhodnutie by sa malo prestať uplatňovať.
            
            
               (8)Výnimka nemá žiadny vplyv na vlastné zdroje Únie pochádzajúce z DPH, pretože Slovinsko vypočíta kompenzáciu v súlade s článkom 6 nariadenia Rady (EHS, Euratom) č. 1553/89
                  18
               .
            
            
               (9)Vykonávacie rozhodnutie 2013/54/EÚ by sa preto malo zodpovedajúcim spôsobom zmeniť,
            
            
               PRIJALA TOTO ROZHODNUTIE:
            
            
               Článok 1
            
         
         
            
               V článku 2 vykonávacieho rozhodnutia 2013/54/EÚ sa druhý odsek nahrádza takto:
            
            
               „Uplatňuje sa od 1. januára 2019 do skoršieho z týchto dvoch dátumov:
            
            
               a)
                     31. decembra 2021;
            
            
               b)
                     dňa, od ktorého majú členské štáty uplatňovať vnútroštátne ustanovenia, ktoré musia prijať v prípade, že sa prijme smernica o zmene článkov 281 až 294 smernice 2006/112/ES upravujúcich osobitnú úpravu pre malé podniky.“
            
            
               Článok 2
            
            
               Toto rozhodnutie je určené Slovinskej republike.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Vykonávacie rozhodnutie Rady 2013/54/EÚ z 22. januára 2013, ktorým sa Slovinskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 22, 25.1.2013, s. 15).
               
               
                  
                     (2)
                  
                        Vykonávacie rozhodnutie Rady (EÚ) 2015/2089 z 10. novembra 2015, ktorým sa mení vykonávacie rozhodnutie 2013/54/EÚ, ktorým sa Slovinskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 302, 19.11.2015, s. 107). 
               
               
                  
                     (3)
                  
                        Návrh smernice Rady, ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o osobitnú úpravu pre malé podniky, 18.1.2018 [COM(2018) 21 final].
               
               
                  
                     (4)
                  
                        Vykonávacie rozhodnutie Rady (EÚ) 2017/319 z 21. februára 2017, ktorým sa mení vykonávacie rozhodnutie 2013/677/EÚ, ktorým sa Luxembursku povoľuje zaviesť osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 47, 24.2.2017, s. 7). 
               
               
                  
                     (5)
                  
                        Vykonávacie rozhodnutie Rady (EÚ) 2016/2090 z 21. novembra 2016, ktorým sa mení rozhodnutie 2009/790/ES, ktorým sa Poľskej republike povoľuje uplatňovať opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 324, 30.11.2016, s. 7).
               
               
                  
                     (6)
                  
                        Vykonávacie rozhodnutie Rady (EÚ) 2017/563 z 21. marca 2017, ktorým sa Estónskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 80, 25.3.2017, s. 33).
               
               
                  
                     (7)
                  
                        Vykonávacie rozhodnutie Rady (EÚ) 2016/1988 z 8. novembra 2016, ktorým sa mení vykonávacie rozhodnutie 2013/678/EÚ, ktorým sa Talianskej republike povoľuje naďalej uplatňovať osobitné opatrenie odchyľujúce sa od článku 285 smernice 2006/112/ES o spoločnom systéme dane z pridanej hodnoty (Ú. v. EÚ L 306, 15.11.2016, s. 11).
               
               
                  
                     (8)
                  
                        Vykonávacie rozhodnutie Rady (EÚ) 2017/1768 z 25. septembra 2017, ktorým sa Chorvátskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 250, 28.9.2017, s. 71).
               
               
                  
                     (9)
                  
                        Vykonávacie rozhodnutie Rady (EÚ) 2017/2408 z 18. decembra 2017, ktorým sa Lotyšskej republike povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 342, 21.12.2017, s. 8).
               
               
                  
                     (10)
                  
                        Vykonávacie rozhodnutie Rady (EÚ) 2017/1855 z 10. októbra 2017, ktorým sa Rumunsku povoľuje uplatňovať osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 265, 14.10.2017, s. 19).
               
               
                  
                     (11)
                  
                        Oznámenie Komisie Európskemu parlamentu, Rade a Hospodárskemu a sociálnemu výboru o akčnom pláne v oblasti DPH „K jednotnému priestoru EÚ v oblasti DPH – čas rozhodnúť sa“, Brusel 7.4.2016 [COM(2016) 148 final].
               
               
                  
                     (12)
                  
                        Pracovný program Komisie na rok 2017 – Vytvorenie Európy, ktorá chráni, posilňuje a obraňuje, Štrasburg 25.10.2016 [COM(2016) 710 final].
               
               
                  
                     (13)
                  
                        Návrh smernice Rady, ktorou sa mení smernica 2006/112/ES o spoločnom systéme dane z pridanej hodnoty, pokiaľ ide o osobitnú úpravu pre malé podniky, 18.1.2018 [COM(2018) 21 final].
               
               
                  
                     (14)
                  
                        KOM(2008) 394 z 25. júna 2008.
               
               
                  
                     (15)
                  
                        Ú. v. EÚ L 347, 11.12.2006, s. 1.
               
               
                  
                     (16)
                  
                        Vykonávacie rozhodnutie Rady 2013/54/EÚ z 22. januára 2013, ktorým sa Slovinskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 22, 25.1.2013, s. 15).
               
               
                  
                     (17)
                  
                        Vykonávacie rozhodnutie Rady (EÚ) 2015/2089 z 10. novembra 2015, ktorým sa mení vykonávacie rozhodnutie 2013/54/EÚ, ktorým sa Slovinskej republike povoľuje zaviesť osobitné opatrenie odchyľujúce sa od článku 287 smernice 2006/112/ES o spoločnom systéme dane z pridanej hodnoty (Ú. v. EÚ L 302, 19.11.2015, s. 107). 
               
               
                  
                     (18)
                  
                        Nariadenie Rady (EHS, Euratom) č. 1553/89 z 29. mája 1989 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (Ú. v. ES L 155, 7.6.1989, s. 9).